Siti Nurhaliza (dokumentari)

Siti Nurhaliza ialah sebuah dokumentari biografi hiburan yang disiarkan di The History Channel (ASTRO Saluran 555) pada 11 Januari 2012. Diarahkan oleh Bernard Chauly dan diterbitkan oleh Red Communications, dokumentari selama sejam ini menyiarkan perjalanan hidup dan kerjaya penyanyi wanita Malaysia, Datuk Siti Nurhaliza.

Dirakamkan dalam format definisi tinggi, tayangan perdana dokumentari Siti Nurhaliza di The History Channel bermula pada 11 Januari 2012 jam 10 malam sempena ulang tahun kelahiran Siti ke-33, diikuti dengan siaran ulangan pada 12, 14 dan 15 Januari 2012 pada jam 8 malam. Dokumentari ini juga boleh ditonton di YouTube.

Kandungan
Dokumentari ini mengupas mengenai perjalanan Datuk Siti Nurhaliza sepanjang kehidupan dan kerjayanya, termasuk kisah kehidupan peribadinya yang tidak pernah diketahui umum. Kehidupan Datuk Siti semasa zaman kanak-kanak beliau banyak dihabiskan dengan membantu ibunya, Siti Salmah Bachik menjual kuih-muih termasuk keria dan karipap. Ia turut memaparkan kesukaran yang dihadapi oleh Siti sewaktu melangkah ke dunia hiburan dengan melalui pelbagai ranjau dan duri namun semuanya dapat dihadapinya hingga berjaya bukan sahaja di Malaysia, di seluruh dunia. Hakikatnya beliau berjaya membuktikan anak gadis kampung sepertinya mampu menjadi bintang bersinar sekiranya bakat yang dianugerahkan itu digunakan pada jalan yang betul. Beliau juga turut berkongsi kenangan manis beliau bersama arwah ayahnya, Tarudin Ismail.

Penerbitan
Siti Nurhaliza diterbitkan oleh Red Communications untuk AETN All Asia Networks dan disiarkan di The History Channel (ASTRO Saluran 555) pada 11 Januari 2012 sempena ulang tahun kelahiran Datuk Siti Nurhaliza ke-33. Siti menjadi tokoh Malaysia ketiga menjadi subjek biografi di ASTRO selepas bekas Perdana Menteri, Mahathir Mohamad, Seniman Agung P. Ramlee, dan penghibur No. 1 Asia Sudirman Haji Arshad. Lina Tan yang telah menerbitkan filem seperti Gol & Gincu (2005) dan Pisau Cukur (2009) bertindak sebagai penerbit dan Bernard Chauly sebagai pengarah dan penerbit eksekutif, dengan suara latar oleh Mike Cooper. 

Dokumentari Siti Nurhaliza menampilkan temubual bersama kakak ipar dan pembantu peribadi Siti, Rozi Abdul Razak dan komposer Adnan Abu Hassan. Turut ditemuramah ialah jurusolek beliau, Nurul Shukor; penerbit Anugerah Industri Muzik, Jennifer Thompson; pereka fesyen, Michael Ong dan penerbit album Bryan Bouro yang menerbitkan album bahasa Inggeris sulung Siti, All Your Love. Personaliti TV Singapura, Najip Ali juga ditemuramah yang mana beliau mendedahkan Siti pernah menghadiri ujibakat Asia Bagus pada 1993.

Lihat juga
 Siti Nurhaliza
 Filemografi Siti Nurhaliza

Rujukan

Pautan luar


Kategori:Siti Nurhaliza
Kategori:Filem dokumentari Malaysia